ЗАПИСНИК
о раду 100. седнице Oпштинског већа општине Топола, одржане дана 20.10.2026. године (уторак), са почетком у 905  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Данијела Дамњановић, Саша Обрадовић и Радослав Станковић,
· Драган Манојловић, помоћник председника општине,
· Сања Јевтић, начелник Општинске управе,
· Драган Јовановић, председник Скупштине општине,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Радослав Матић, саветник за послове за пољопривреду, шумарство, водопривреду и туризам,
· Весна Павловић Костић, саветник за послове саобраћаја,
· Бојана Радојевић, саветник за управљање и вођење инвестицијама,
· Далибор Коцић, директор за техничке послове ЈКСП „Топола“ Топола,
· Бојан Михајловић, шеф зимске службе ЈКСП „Топола“ Топола,
· Кристина Марјановић, директор Предшколске установе „Софија Ристић“ Топола,
· Иван Дамњановнћ, председник Спортиског савеза општине Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.

Председавајућа је поздравила све присутне, констатовала да постоји кворум за рад и одлучивање и отворила 100. седницу Општинског већа.

Усвајање Записника о раду 87.-90. седнице Општинског већа оштине Топола

Пошто дискусије није било, једногласно су појединачно усвојени Записници о раду 87.-90 седнице Општинског већа општине Топола, као у материјалу.

Једногласно је усвојен
Д Н Е В Н И   Р Е Д
1. Разматрање Извештаја о реализацији Програма рада Тела за координацију послова безбедности саобраћаја на путевима на територији општине Топола за период јул-септембар 2026. године (III квартал),

2. Доношење Закључка о преносу инвеститорских права ЈП „Путевима Србије“ доо за извођење радова на два путна правца на територији општине Топола,

3. Разматрање предлога Решења о образовању комисије за спровођење поступка јавног надметања за давање у закуп и на коришћење пољопривредног земљишта и пољопривредних објеката у државној својини на територији општине Топола за агроекономску 2026/2027. годину,

4. Разматрање Програма рада зимске службе ЈКСП „Топола“ Топола за 2026/2027 годину за зимско одржавање општинских и некатегорисаних путева на територији општине Топола,

5. Упузнавање са Записником о ванредном инспекцијском назору у Општинској управи општине Топола над вођењем дела јединственог бирачког списка,

6. Разматрање захтева саветника за послове јавних набавки за обезбеђење средстава за потребе допројектовања канализације у вези са Закључком Општинског већа бр. 352-373/2026-05-III од 16.07.2026. године,

7. Разматрање захтева Предшколске установе „Софија Ристић“ Топола за утврђивање мањег/ већег броја деце  од броја деце која се уписују у васпитне групе установе,

8. Разматрање захтева ОШ „Карађорђе“ Топола за одобрење финансијских средстава:

· за бесплатну кухињу ученика који остварују то право,

· за исплату солидарне помоћи,

· за сервисирање гасних котлова у објекту матичне школе,

9. Разматрање захтева ОШ „Милутин Јеленић“ из Горње Трнаве за одобрење средставаза помоћ запосленом због рођења детета,

10. Разматрање Спортског савеза општине Топола за завршетак радова и стављање у функцију система за одвојено грејање спортске сале СШ „Краљ Петар I“ у Тополи,

11. Разматрање захтева Максимовић Милене и других грађана Улице жртава крагујевачког октобра за ископ канала,

12. Разматрање захтева председника Савета МЗ Божурња за ископ канала, 

13. Разматрање захтева председника Савета МЗ Божурња и групе грађана за чишћење канала,

14. Разматрање Извештаја помоћника председника општине Топола о раду грађевинске механизације по издатим усменим налозима,

15. Разматрање захтева председника Савета МЗ Горович за санацију моста и дела приступног пута у засеоку „Ђукаши“,

16. Разматрање захтева Петровић Јелене ииз Загорице за поправку пута у Лекића јарузи,

17. Разматрање захтева председника Савета МЗ Доња Трнава (центар) за поправку макадамског пута Милорадовићи – Живанићи,

18. Разматраење захтева председника Савета МЗ Светлић за насипање пута у реону Оскоруша,

19. Разматрање захтева председника Савета МЗ Доња Шаторња за насипање пута код радне задруге према Блазнави и Маслошеву,

20. Разматрање захтева председника Савета МЗ Крћевац за поправку дела пута на к.п. бр. 5656 у МЗ Крћевац,

21. Разматрање захтева Манојловић Петра и других грађана из Крћевца за санацију пута за Манојловиће, 

22. Разматрање захтева Тодоровић Дејане из Тополе за финансијску помоћ за плаћање трошкова за ћерку Миу Тодоровић за учешће на јесењем семинару у Истраживачкој станици „Петница“,
23. Разматрање захтева Величковић Лидије из с. Топола за финансијску помоћ за потребе школовања детета,

24. Разматрање захтева Андрић Милијане из Јунковца за финансијску помоћ за потребе школовања детета,

25. Разматрање захтева Ивановић Данијеле из Белосавацаза рефундацију трошкова набавке уџбеника за два детета,

26. Разматрање појединачних финансијских захтева:

· Јовановић Јелена из Тополе за лечење,

· Јовановић Драгана из Тополе за лечење,

· Илић Драгана из Жабара за лечење,

· Ђурић Марковић Милица из Доње Трнаве за лечење детета,

· Јовановић рада из Божурње за лечење,

· Милић Милан из Загорице за лечење,

· Рељић Дарко из с. Топола за лечење,

· Секулић Милан из Клоке за лечење, 

· Приљева Зорица из Тополе за лечење,

· Марковић Соња из с. Топола за лечење.

27. Разно.

Прва тачка дневног реда- Разматрање Извештаја о реализацији Програма рада Тела за координацију послова безбедности саобраћаја на путевима на територији општине Топола за период јул-септембар 2026. године (III квартал)
Бојана Радојевић: уговором о преносу средстава по Првом јавном позиву за финансирање безбедности саобраћаја на путевима у `25. години, који је закључен током августа `26. године између МУП, Агенције за безбедност и општине Топола. Програмом је конкурисано за 1.200.000,00 динара, а од тога је одобрено 556.000,00 са пдв-ом. Према инструкцијама које смо добили за поступање у вези утрошка средстава, у обавези смо да квартално извештавамо агенцију о реализацији свих мера из Програма. Од закључења уговора, односно од почетка августа до краја септембра, у трећем кварталу, смо спровели јако мали број активности, обзиром да још увек чекамо на сагласност Министарства финансија за увећање прихода у оквиру Одлуке о буџету за 2026. годину. Прва област је рад Савета, трошкови усавршавања чланова Савета. У трећем кварталу није реализована ова активност и утрошено је 0,00 динара. Следећа област је унапређење саобраћајног образовања и васпитања и реализација кампање на унапређењу ставова и понашања у погледу безбедног превожења деце у путничким аутима, односно едукација родитеља о правилом коришћењу дечијих аутоседишта. Узимајући у обзир да је дошло до за више од 50% умањења планираних средстава за `25. годину, ту предметну позицију смо планирали да укинемо у Програму, али је планирамо реализовати у оквиру бесплатне подршке стручних служби Агенције за безбедност током доделе дечијих аутоседишта, тако да је у периоду јул-септембар 0,00 динара потрошено за то. Трећа област је превентивно-промотивне активности из области безбедности саобраћаја и реализација кампање на унапређењу безбедности саобраћаја угрожених категорија у саобраћају, која подразумева набавку и поделу дечијих аутоседишта. Код ове мере планирана је набавка 80 дечијих аутоседишта. 14. септембра поднет је захтев за повећање прихода у оквиру Одлуке о буџету општине Топола за `26. годину према Министарству финансија, по основу уплате финансијских средстава од стране Министарства унутрашњих послова и Агенција за реализацију овог Програма. Одобрење на захтев није стигло до 30. септембра у нашу Општинску управу. Ми и даље то чекамо. 23. септембра покренут је поступак јавне набавке дечијих аутоседишта, али ће уговор бити закључен тек након добијања сагласности од стране Министарства. У трећем кварталу је утрошено 0,00 динара, тако да је остало свих 556.000,00 дианра. Ми смо иначе, тражили почетком октобра анекс овог уговора до 31.12.2026. године. Очекујемо да ћемо га добити, зато што је период за реализацију целокупног уговора 15. октобар.  

Пошто дискусије није било, једногласно је усвојен Квартални извештај о реализацији Програма рада Тела за координацију послова безбедности саобраћаја на путевима на територији општине Топола за период јул-септембар 2026. године, као у материјалу.

Друга тачка дневног реда- Доношење Закључка о преносу инвеститорских права ЈП „Путевима Србије“ доо за извођење радова на два путна правца на територији општине Топола
Председавајућа: ми смо имали, у претходном периоду, давање сагласности на предложене путне правце. Сада су добијена од стране Министарства два нова путна правца, па је потребно као и у претходним ситуацијама да се изјаснимо да се одричемо инвеститорских права. Имате у материјалу који су путни правци у питању и дужине о којима се ради. 
Пошто дискусије није било, једногласно је донет Закључак којим Општина Топола даје сагласност да инвеститорска права врше „Путеви Србије“ доо на извођењу радова на рехабилитацији две деонице у Општини Топола квалификоване у оквиру Пројекта рехабилитације постојеће локалне путне мреже у слабо развијеним општинама, и то: локални општински пут Метеризе – Божурња – Овсиште, дужине 4,5 km и локални општински пут Метеризе – Винча – Пласковац – Маслошево, дужине 3,5 km и обавезује председник општине Топола да потпише сва неопходна акта за реализацију наведеног.

Трећа тачка дневног реда- Разматрање предлога Решења о образовању комисије за спровођење поступка јавног надметања за давање у закуп и на коришћење пољопривредног земљишта и пољопривредних објеката у државној својини на територији општине Топола за агроекономску 2026/2027. годину
Радослав Матић: у суштини, то је исти састав комисије која је уходана и функционише годинама, с тим што се замена односи само на Драгану Васовић, која је спречена да присуствује седницама због породиљског одсуства, па је уместо ње Милица Ћатић.
Јелена Јовановић: ја се не слажем да сваке године буду исти људи, али ћу свакако гласати за ово.

Пошто дискусије није било,једногласно је донето Решење о образовању комисије за спровођење поступка јавног надметања за давање у закуп и на коришћење пољопривредног земљишта и пољопривредних објеката у државној својини на територији општине Топола за агроекономску 2026/2027. годину, као у материјалу.
Четврта тачка дневног реда- Разматрање Програма рада зимске службе ЈКСП „Топола“ Топола за 2026/2027 годину за зимско одржавање општинских и некатегорисаних путева на територији општине Топола
Далибор Коцић: суштина је да је ЈКСП носилац овог посла, заједно са два подизвођача То су Момир Гавриловић и Дејан Станковић. Потпуно смо спремни за ову сезону. Имамо задовољавајуће количине каменог агрегата и соли и возни паркинг је припремљен. Тренутно су активне активности везане за припрему свих прикључних машина, да будемо спремни од 1. новембра, како и закон налаже, све до краја марта. Потпуно смо спремни да одговоримо по захтевима у наредном периоду, уколико дође до неких снежних падавина. Имамо четири нивоа спремности. Први ниво спремности је латентно, када смо у приправности да изађемо на терен, када су повољни временски услови. Имамо други ниво са 50% спремности, када је температура око 0° и очекују се мање падавине. Трећи степен је са 100% спремности, када се најављују велике падавине и онда смо у активној приправности. Такође, имамо четврти ниво, до кога надам се неће доћи, када су падавине толико велике да наша механизација не може да очисти све путеве по категоријама, по приоритетима и онда се ангажује друга механизација преко Штаба за ванредне ситуације. Имамо листу приоритета како се чисти. Прво се чисте главни правци, онда споредни. Када дође до снежних падавина, у року од 48 сати смо дужни да очистимо те споредне правце. Требало би размотрити само да се одреди лице за надзор, као и сваке године, да прати рад зимске службе, кроз решење. У програму су наведена сва лица која су укључена у рад зимске службе, контакти по месним заједницама, а координатори у оквиру предузећа су Ивица Радовановић и Бојан Михајловић. Када дође до падавина и обавесте нас представници месних заједница, онда контактирамо надзор, до ових година је то увек била Весна Павловић Костић и онда у договору са надзором, излазимо на терен. Постоји неки ниво падавина нпр. до 5 cm, када не излазимо одмах, него сачекамо и онда покрећемо читаву механизацију. 

Пошто дискусије није било, једногласно је дата сагласност на Програм рада зимске службе ЈКСП „Топола“ Топола за 2026/2027 годину за зимско одржавање општинских и некатегорисаних путева на територији општине Топола, као у материјалу.

Такође, једногласно је донето Решење којим се овлашћује Драган Манојловић, помоћник председника општине Топола и Весна Павловић-Костић, распоређена на пословима саобраћаја у Одељењу за инспекцијске послове и инвестиције да врше контролу над спровођењем Програма рада зимске службе 2026/2027 ЈКСП „Топола“ Топола, као овлашћеног предузећа за обављање послова одржавања улица, општинских и некатегорисаних путева, у складу са Одлуком о зимском одржавању улица, општинских и некатегорисаних путева на територији општине Топола, а у делу спроведених радова по Програму, ради овере истих и обавезује ЈКСП „Топола“ Топола, да дневно електронском поштом обавештава Одељење за инспекцијске послове и инвестиције, тј. надзор о вршеним активностима у току дана.
Пета тачка дневног реда- Упузнавање са Записником о ванредном инспекцијском назору у Општинској управи општине Топола над вођењем дела јединственог бирачког списка
Сања Јевтић: по доношењу одлуке за расписивање избора за народне посланике, а на основу Закона о јединственом бирачком списку и Упутства о спровођењу Закона о јединственом бирачком списку, извршен је надзор над вођењем бирачког списка и ажурирање дела бирачког списка од стране управног инспектора Драгане Бошковић Симић. Том приликом, наложене су одређене мере које су и извршене у року, о чему постоји записник о контролном инспекцијском надзору који је извршен 2. октобра, а којим је констатовано да су извршене свечетири мере наведене у записнику који имате пред вама, односно да је поступљено по налогу управног инспектора. Такође, када је извршен контролни инспекцијски надзор, извршен је и редован инспекцијски надзор, у складу са Одлуком о расписивању избора за чланове националних мањина, по коме нисмо инали наложених мера. 
Шеста тачка дневног реда- Разматрање захтева саветника за послове јавних набавки за обезбеђење средстава за потребе допројектовања канализације у вези са Закључком Општинског већа бр. 352-373/2026-05-III од 16.07.2026. године
Мирјана Ћирић: ова тема је више пута била на Већу. Породица Јанићијевић се обратила захтевом, пре пар месеци, за реконструкцију канализационе цеви која пролази испод њихове куће која се налази на Камењаку. Тада је, 16.7. донет захључак да се уради пројектно-техничка долументација за реконструкцију овог дела вода. С обзиром да ми имамо уговор на две године за ажурирање пројеката канализације и водовода са фирмом „Енвиро систем“, ми смо тражили и они раде пројекат реконструкције канализације од пекаре „Неша“, па низбрдо до Катарине чесме. Ми смо тражили од предузећа понуду за израду и тог дела пројекта тог вода, који није улазио у првобитни пројектни задатак и добили смо понуду на 600.000,00 динара. Ми смо све време са њима на вези. Породици Јанићијевић је угрожен објекат и са сваком кишом прети опасност да се и темељ уруши, а да не причамо о санитарно-техничким условима, где су канализација излива у суторински део куће. Они су се поново у августу обратили захтевом да се обезбеде средства за радове и 4.9. је донет закључак да се сачека окончање и званично усвајање коначне пројектно-техничке документације, да би се обезбедила средства за радове. Потребно је обезбедити средства да се изради анекс уговора.

Драган Јовановић: ово је озбиљна ствар. Испод куће се налази цев. Како је направљена кућа, како је све то рађено, у овом тренутку то није важно. Важно је да су последице такве да жена живи у смраду најстрашнијем и да то мора некако да се уради. Пошто је и коминални инспектор излазио на лице места, могуће је да ми нећемо моћи да сачекамо да се заврши јавна набавка коју ће спроводити министарство, везано за канализацију Топола – прва фаза. Мислим да би ЈКСП требао да ради на основу пројеката које су пројектанти урадили, да се цев избаци из тог домаћинства, јер се бојим да нећемо моћи да кренемо са радовима до 10. децембра, ако буде нормална зима, а ова жена неће моћи да чека. Та кућа је стварно угрожена. Јесте да ће то ући у један јединствен пројекат и да ће министарство све да финансира, али овај део ће морати да се ради ургентно.
Мирјана Ћирић: ја сам приликом израде понуде, замолила да нам одвоје то, да би било финансијски изводљиво да се одраде радови сад само на том потезу, тих 10-ак метара и они су то урадили. Сада треба да обезбедимо средства, они предају нама тај пројекат, а онда да већ можда за недељу дана разматрамо како ћемо да исфинансирамо радове са комуналним предузећем, да видимо која је динамика, јер заиста они не смеју да сачекају зиму са овим стањем. Кроз ту цев иду атмосферске воде и нелегално прикључена фекална канлизација. То је огромна количина воде и свака и не велика киша, њима озбиљно угрожава кућу. 
Јасна Миљковић: пошто је уговор на две године, можемо закључити анекс уговора, само динамика плаћања да иде за наредну буџетску годину. 

После завршене дискусије, једногласно је донет Закључак којим се прихвата захтев саветника за послове јавних набавки за средства за потребе допројектовавања канализације, а у вези са Закључком Општинског већа општине Топола број 352-373/2026-05- III, како би се завршила израда ПТД, у износу од 600.000,00 динара и обавезује Одељење за буџет, финансије, привреду и друштвене делатности, с обзиром да је уговор вишегодишњи, да наведена редства обезбеди у оквиру Одлуке о буџету општине Топола за 2027. годину.
Седма тачка дневног реда- Разматрање захтева Предшколске установе „Софија Ристић“ Топола за утврђивање мањег/већег броја деце од броја деце која се уписују у васпитне групе установе
Кристина Марјановић: као и сваке године, потребна нам је сагласност оснивача за утврђивање мањег, односно већег броја деце од броја деце која се уписују у васпитне групе. То је све у складу са Законом о предшколском васпитању и образовању. У овом случају је највише 20% већи број деце од броја који је уписан и које је у складу са критеријумима које прописује министар.

На питање Драгана Јовановића шта се дешава око објекта Среске куће, Кристина Марјановић: на жалост, још увек ништа. По мом доласку, хитна мера је била извршење постављања ограде до краја маја и то је урађено. Треба да се уреди прихватно место за храну, али ми још увек немамо сагласност од Сектора за ванредне ситуације. 

Председавајућа: разговарала сам са г.Кочовићем, начелником Сектора и он је обећао да ће максимално учинити све што је до њега да се тај објекат стави у функцију. Док стигнемо до њега, постоје многи пропусти који су начињени у самој идеји да се тај објекат стави у функцију, а то је да на постојећем објекту постоји забележба породице Карађорђевић, односно захтев да се тај објекат њима врати у имовину. Све док та забележба стоји, ми ништа не можемо да мрднемо, а онда све ово остало није битно. Неприхватљиво је да објекат за чување деце и васпитно-образовни рад буде на таквом месту, без дворишта, са улицама какве јесу. Услови за отварање тога, с почетка идеје да се то стави у функцију, нас спречавају, а овај услов је најпроблематичнији. Требали би да замолимо Карађорђевиће да повуку ту забележбу, а то је готово могућа ствар. Када се креће у реконструкцију и рад било чега, потребно је да се има план. Пре 10-ак смо имали састанак са пројектантима, који су одрадили план. Ту су направљени пропусти, очигледно, јер сада са таквим планом не може да се иде даље, не може да се реконструише. 
Данијела Дамњановић: да ли је ико разговарао са Карађорђевићима?

Председавајућа: ја нисам разговарала. Мислим да се ту не питају Михајло и Љубица, него да је то на вишем нивоу и ја тренутно немам тог приступа, а имамо ствари које нас преокупљају тренутно више него то. Договорили смо се да када прођу избори, седнемо Кристина, господин који је рекао да ће финансирати израду тог плана Ненад Урошевић и ја, када се буде имало више времена, да видимо шта нам је учинити.

Јелена Јовановић: ја од прошле године нисам задужена за образовање и не желим да се мешам. Сумираћемо резултате, па ћемо видети. 
Председавајућа: нажалост,имам обавезу да се бавим не само образовањем,него и свим осталим областима. 
Драган Јовановић: причу око овог вртића смо сви заједно радили две године. Тај пројекат је почео и пре него што је Јасна Вуковић постала председник општине, тако да сви скупа морамо то некако да доведемо до краја. Са искуством које имам, не могу да се сложим да забележба може да буде толико реметилачки фактор. Ја бих замолио, можда је некад и непопуларно, да се формира нека трочлана комисија, где би требали да имамо једног члана из вртића, секретара или неко ко би тиме могао да се бави и да имамо неки рок од нпр, 15-20 дана да известимо Веће и да знамо дефинитивно да ли то може, да некако то решимо, а ако не може, да потпуно дигнемо руке од тога, обавестимо јавност да због тога, тога и тога тај проблем не може да се реши и крај приче. Пошто сам био дуго година члан Управног одбора Задужбине, а темом реституције обухваћени су и неки други објекти, нпр. код средње школе, мислим да то не би смело да буде пресудни фактор. Кад смо кренули у концепт свега тога, разматрали смо шта треба да буде у том објекту, управо да се не би добијала употребна дозвола. јер је тај објекат изграђен пре много времена. Многи људи очекују да ће им деца тамо бити уписана, долазе, зову нас телефоном, долазе овако и онако, тако да морамо да им кажемо – људи, тога нема, разлог је тај и тај или ће тога бити, да покушамо нешто да урадимо. 
Председавајућа: речено ми је да не може да се добије употребна дозвола, док та забележба постоји. Ја нисам стручна. Кад стручно лице то каже, ја то прихватим као релевантно. Без употребне дозволе, не можемо добити сагласност која нам треба од г. Кочовића и од њихових служби Када стигне до њега, са регуларним папирима, наравно да нема проблема да се добије сагласност. После избора, сешћемо да се договоримо.
После завршене дискусије, једногласно је донет Закључак којим се утврђује мањи, односно највише 20 % већи број деце од броја који се уписује у васпитну групу Предшколске установе „Софија Ристић“ Топола, у складу са критеријумима које прописује министар.

Осма тачка дневног реда- Разматрање захтева ОШ „Карађорђе“ Топола за одобрење финансијских средстава:

· за бесплатну кухињу ученика који остварују то право,

· за исплату солидарне помоћи,

· за сервисирање гасних котлова у објекту матичне школе
Председавајућа: у материјалу су вам стигли захтеви за бесплатну кухињу ученика који остварују то право, за исплату солидарне помоћи и за сервисирање гасних котлова у објекту матичне школе. Нажалост, немамо никога из школе, да евентуално да неко додатно објашњење, иако су уредно позвани. Мораћемо да скенемо пажњу свима да када њихова тачка буде на дневном реду Општинског већа, морају бити ту.

Јасна Миљковић: средства за ђачку кухињу и сервисирање котлова ће се обезбедити стварањем билансног простора након ребаланса буџета, а за солидарну помоћ средства ће се планирати буџетом за наредну годину. Уколико је хитно сервисирање котлова, можемо контактирати школу, па да изврше пренамену у оквиру својих позиција.  

После завршене дискусије, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за бесплатну кухињу ученика који остварују то право, за месец септембар, у укупном износу од 198.000,00 динара, а средства ће се обезбедити стварањем билансног простора након доношења Одлуке о другој измени и допуни Одлуке о буџету општине за 2026. годину.

Такође, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за исплату солидарне помоћи за две запослене због случаја дуже и теже болести запослене и члана уже породице, у укупном износу од 244.158,44 динара (у складу са достављеном документацијом) и обавезује Одељење за буџет, финансије, привреду и друштвене делатности да наведена средства обезбеди у оквиру Одлуке о буџету општине Топола за 2027. годину.
Једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за сервисирање гасних котлова у објекту матичне школе, у укупном износу од 193.503,60 динара (у складу са достављеном понудом), а средства ће се обезбедити  стварањем билансног простора након доношења Одлуке о другој измени и допуни Одлуке о буџету општине за 2026. годину.

Девета тачка дневног реда- Разматрање захтева ОШ „Милутин Јеленић“ из Горње Трнаве за одобрење средставаза помоћ запосленом због рођења детета
Јасна Миљковић: ако се слажете, као и солидарна помоћ из претходне тачке.

Пошто дискусије није било, једногласно је донет Закључак којим се прихвата захтев ОШ „Милутин Јеленић“ Горња Трнава за одобрење финансијских средстава за исплату солидарне помоћи за запосленог за рођење детета, у укупном износу од 120.401,00 динара (у складу са достављеном документацијом) и обавезује Одељење за буџет, финансије, привреду и друштвене делатности да наведена средства обезбеди у оквиру Одлуке о буџету општине Топола за 2027. годину.
Десета тачка дневног реда- Разматрање Спортског савеза општине Топола за завршетак радова и   стављање у функцију система за одвојено грејање спортске сале СШ „Краљ Петар I“ у Тополи
Иван Дамњановић: након одлуке Управног одбора да потпишемо уговоре са основном и средњом школом о коришћењу сала, позван сам од стране директорке средње школе и она ме је упознала са тим проблемом. Имамо ситуацију сад да због пумпе која није стављена у функцију и једне гране од пар вентила, за салу од 600 m2, грејемо 3.000 m2 простора који се не користи у поподневним часовима, кад се користи сала. Mислим да решавањем тог проблема, направићемо знатну уштеду за трошкове грејања школе. Само треба да се подели грејање и да се када је потребно, може грејати само сала, тих 600 m2. Постоји пумпа и она треба да се стави у функцију и да се направи грана од 6-7 вентила који ће то да раздвоји. Мислим да није то велико неко улагање, пошто је локална самоуправа то и финансирала. То је сигурно било у пројекту, чим су они купили и наместили ту пумпу која није стављена у функцију. Ко је ту направио пропуст, па нису до краја урађени ти радови, не можемо сад то да мењамо, али дај да видимо шта можемо да урадимо, да би уштедели знатна средства, да се 3.000 m2 мање греје. 
Председавајућа: лично се негде потпуно слажем са овим, само сем идеје и жеље да ово урадимо, треба да се испита тржиште, да се види о ком износу се ради, шта и како, па да онда се конкретно изјашњавамо. Испитивање тржишта мора да изврши школа, јер је њихова својина, наше службе могу да помогну, уколико је неопходно и потребно и да конкретну понуду доставе Већу. 
После завршене дискусије, једногласно је донет Закључак којим се прихвата захтев Спортског савеза општине Топола за предузимање активности ради завршетка радова и стављања у функцију система за одвојено грејање спортске сале Средње школе „Краљ Петар I“ у Тополи, задужије Средња школа „Краљ Петар I“ у Тополи да испита тржиште и прибави понуду за стављање постојећих пумпи у функцију и извођење потребних радова на формирању посебне грејне гране, са неопходним вентилима и пратећом опремом, како би се омогућило одвојено грејање спортске сале и пратећих просторија од остатка школског објекта и наведено да достави Општинском већу, ради разматрања и доношења одлуке о даљем поступању.
На предлог Далибора Коцића, обједињено је разматрање 11.-13. тачке дневног реда. 
Једанаеста тачка дневног реда- Разматрање захтева Максимовић Милене и других грађана Улице жртава крагујевачког октобра за ископ канала
Дванаеста тачка дневног реда- Разматрање захтева председника Савета МЗ Божурња за ископ канала

Тринаеста тачка дневног реда- Разматрање захтева председника Савета МЗ Божурња и групе грађана за чишћење канала
Далибор Коцић: екипа је излазила на терен. Имамо механизацију и могућност да ово урадимо, то апсолутно није никакав проблем, а и оправдано је у свим случајевима. Ту је само један проблем, а то је позиција у буџету. Ми можемо одлуку да донесемо у начелу, док се не створе финансијски услови и ми неуспемо да реализујемо по тој позицији. То је једини проблем. Имамо доста запушених канала и људи опрадвано подносе захтеве, лаи то су велике дужине, велике активности које захтевају ангажман багера, камиона за одвоз тог чишћења. То су обимни радови. Уколико могу да се определе нека средства за санацију, ми апсолутно можемо да одговоримо овим захтевима и да их реализујемо. Ово може или да се усвоји у начелу, да се ради по приоритетима или да се одложи за неки други период.

Јасна Миљковић: на тој позицији текуће поправке и одржавање немамо средстава, истрошена је и морамо да сачекамо ребаланс. Ако није хитно, због ограниченог обима буџета, да се одложи за почетак 2027. године, уколико дозволи време. Ми смо у ребалансу направили простора колико смо могли за неке заостале обавезе, али опет због тог лимитираног буџета нисмо могли у оном максималном износу који сте ви доставили. 
После завршене дискусије, једногласно је донет Закључак којим се прихвата у начелу захтев Максимовић Милене и других грађана улице Жртава крагујевачког октобра за ископ канала, у складу са извештајем ЈКСП „Топола“, а реализација наведених радова вршиће се у складу са расположивим средствима у буџету општине Топола, у оквиру одговарајућих буџетских апропријација, и утврђеним приоритетима.
Такође, једногласно је донет Закључак којим се прихвата у начелу захтев председника Савета МЗ Божурња за ископ канала у засеоку Букреч на к.п. бр. 562 КО Божурња, у складу са извештајем ЈКСП „Топола“, а реализација наведених радова вршиће се у складу са расположивим средствима у буџету општине Топола, у оквиру одговарајућих буџетских апропријација, и утврђеним приоритетима.
Једногласно је донет Закључак којим се прихвата у начелу захтев председника Савета МЗ Божурња за чишћење канала у селу Божурња, Пласковачки пут до куће Бранке Комненовић, у складу са извештајем ЈКСП „Топола“, а реализација наведених радова вршиће се у складу са расположивим средствима у буџету општине Топола, у оквиру одговарајућих буџетских апропријација, и утврђеним приоритетима.
Четрнаеста тачка дневног реда- Разматрање Извештаја помоћника председника општине Топола о раду грађевинске механизације по издатим усменим налозима
Председавајућа: радило се летос. Један краћи период сам била одсутна, била сам на годишњем одмору. Имали смо ту пожара и било је неопходно упослити одређену механизацију као испомоћ ватрогасним јединицама, а ми смо својевремено дали овлашћење, односно сагласност да помоћник председника у хитним ситуацијама може издавати овакве усмене налоге, па је потребно сада да само кроз Веће прође то да је све то се десило и да оправдамо тај рад машина, да би могао да се фактурише и наплати. 
Весна Павловић Костић: ово би требало да се плати са уговора за рад грађевинске механизације, јер једино код њега имамо средства, да не би остали дужни ЈКСП за те радове. 
После завршене дискусије, једногласно је донет Закључак којим се усваја Извештај помоћника председника општине Топола о раду грађевинске механизације у трајању од 28 сати за ангажовање одговарајуће грађевинске механизације на пружању асистенције и обезбеђивању приступних путева ватрогасним возилима на гашењу и сузбијању пожара који су се јављали услед веома високих температура ваздуха и дуготрајног сушног периода, a који ће се фактуристати са важећег уговора за рад грађевинске механизације и остале радове у нискоградњи у 2026. години.
Петнаеста тачка дневног реда- Разматрање захтева председника Савета МЗ Горович за санацију моста и дела приступног пута у засеоку „Ђукаши“
Весна Павловић Костић: ради се о прелазу преко једног потока који је само бујични поток у току пролећа, а овако је сув преко године. Једна цев на том пропусту је измештена од пролећних киша и сужен је коловоз услед осипања. Била сам на терену заједно са колегама из комуналног и утврдили смо да се та санација може извршити преко уговора за рад механизације и превоз и набавку камена и дат је преглед потребних средстава.
Пошто дискусије није било, једногласно је донет Закључак којим се прихвата захтев председника Савета МЗ Горович за санацију моста и дела приступног пута у засеоку „Ђукаши“, на к.п. бр. 1422 КО Горович, у јавној својини општине Топола и одобрава набавка и превоз 75 t (3 камионa/25 t) каменог материјала фракције 0-63 mm, ангажовање грађевинске машине – скип на профилисању и каналисању потока изнас и испод цевастог прелаза, поновној уградњи измештене пропусне цеви и угради каменог материјала у трајању до 8 сати и ангажовање 2 неквалификована радника за испомоћ око расклањања растиња и постављања бетонске цеви у трајању до 4 сата по раднику, у складу са закљученим уговорима за наведене намене у 2026. години.
Шеснаеста тачка дневног реда- Разматрање захтева Петровић Јелене из Загорице за поправку пута у Лекића јарузи
Весна Павловић Костић: то је пут за Лекића јаругу и даље иде ка Лекића насељу где има пет-шест кућа. Асфалтиран је део пута, непосредно пред јаругу. Према јарузи је велика денивелација пута и људи сада колима не могу да изађу до својих кућа са те стране где се завршава асфалт, могу само пешице и они су заиста више пута долазили и молили да се уради. Ми ћемо пробати са овим средствима која смо предвидели да тај пут санирамо колико машине могу да прођу, јер је баш неприступачан терен и велики је нагиб. 
Пошто дискусије није било, једногласно је донет Закључак којим се прихвата захтев Петровић Јелене из Загорице за поправку пута у Лекића јарузи, на к.п. бр. 2449 КО Загорица, у јавној својини општине Топола, дужине око 250 метара и одобрава набавка и превоз 90 тона (5 камионa/18 тона) каменог материјала фракције 0-31,5 mm, ангажовање грађевинске машине – скип на равнању коловоза, скидању земљаних банкина, проширењу и профилисању коловоза и утовару вишка земље у возило за одвоз, а затим и на разастирању наведеног каменог материјала у трајању до 8 сати, ангажовање трактора са приколицом за сакупљање и одвоз земље која се уклања са банкина у трајању од око 5 сати и ангажовање грађ. машине - ваљак на ваљању уграђеног каменог материјала до 4 сата, због изузетно великог нагиба пута и стабилизације уграђеног материјала, у складу са закљученим уговорима за наведене намене у 2026. години.
Седамнаеста тачка дневног реда- Разматрање захтева председника Савета МЗ Доња Трнава (центар) за поправку макадамског пута Милорадовићи – Живанићи
Весна Павловић Костић: ово је пут за који смо ми аплицирали пре пар година код атарских путева, али то тада није прошло. Прошле године смо мало санирали пут и поново се жале да је оштећен. Вода стално носи макадамски коловоз. Битно је да се изравна пут и очисти пут, како би вода могла да отиче и евентуално да им доделимо камен који су предложили, да им се санира коловоз. Требао би један дан рада скипа и евентуално ваљак 3-4 сата, јер је велики нагиб и четири камиона камена.
Драган Јовановић: ово је задња кућа у Доњој Трнави, ка Шумама. На жалост, због једног оштећеног прелаза из правца Шума, не можемо да прођемо са камионом, тако да је једини начин да тај део урадимо на иоле пристојан начин. Можемо и да додамо још камена, ако буде требало. Најважније је да се ангажује мешанизација да се канали очисте, јер су они кључни и евентуално да се разастре камен на адекватан начин. 
Пошто дискусије није било, једногласно је донет Закључак којим се прихвата захтев председника Савета МЗ Доња Трнава Центар за поправку макадамског пута Милорадовићи – Живанићи, на к.п. бр. 1916 и 748 КО Трнава, у јавној својини општине Топола, дужине око 900 m и одобрава набавка и превоз 72 t (4 камионa/18 t) каменог материјала фракције 0-31,5 mm, ангажовање грађевинске машине – скип на разастирању наведеног каменог материјала у трајању до 8 сати и ангажовање грађ. машине - ваљак на ваљању уграђеног каменог материјала до 4 сата, у складу са закљученим уговорима за наведене намене у 2026. години.
На предлог Весне Павловић Костић, обједињено је разматрање 18. и 19. тачке дневног реда.
Осамнаеста тачка дневног реда- Разматраење захтева председника Савета МЗ Светлић за насипање пута у реону Оскоруша
Деветнаеста тачка дневног реда- Разматрање захтева председника Савета МЗ Доња Шаторња за насипање пута код радне задруге према Блазнави и Маслошеву

Весна Павловић Костић: ова два пута захтевају веће количине камена, а ми преко редовног уговора нисам сигурна да можемо да обезбедимо, јер је уговор при крају. У МЗ Светлић је један атарски пут. Прошле године су рађени радови и може да се пролази трактором, а може и колима када је суво време. Међутим, мештани траже насипање каменом и ја сам овде написала неке количине које би требале. Ставила сам око 12 камиона камена, јер нема камена уопште, земљана је подлога. Други захтев се односи на пут који води од Шаторње ка Блазнави и Маслошеву, ка засадима и воћнацима. Макадамски је, дужине 1.500 метара и траже неких 15 камиона камена за насипање. Ми тренутно, те количине које се овде помињу у извештајима, са редовног уговора немамо.
Драган Јовановић: предлог је да Веће донесе одлуку ако има простора за рад механизације и да се стави по два камиона камена, а ми ћемо остало да обезбедимо преко донације. Не видим други начин како можемо ово да решимо. 

Весна Павловић Костић, једини је проблем што, када машина ради, ми пролажемо отпремнице од камена, да је тај камен разастиран. 

Јелена Јовановић: ако нам неко нешто поклони, било би лепо да и ми учестујемо.

На напомену Дарагана Јовановића да ће месне заједнице да овере сваку ону отпремницу, као и до сада, за сваки камион, Весна Павловић Костић је рекла да би те потписане отпремнице требали да чувају и да приложе уз рад механизације ЈКСП-у. 

После завршене дискусије, једногласно је донет Закључак којим се прихвата делимично захтев председника Савета МЗ Светлић за насипање пута у реону Оскоруша, на к.п. бр. 254 КО Светлић, у јавној својини општине Топола, дужине око 400 метара и одобрава рад грађевинске машине – скип на скидању травнате подлоге и разастирању каменог материјала у трајању до 10 сати и ангажовање грађ. машине - ваљак на ваљању уграђеног каменог материјала до 6 сати, у складу са закљученим уговорима за наведене намене у 2026. години, уколико МЗ Светлић обезбеди камени материјал за насипање наведеног пута и оверене отпремнице о достављеном каменом материјалу за ове намене достави ЈКСП „Топола“, ради ангажовања наведене грађевинске механизације.
Такође, једногласно је донет Закључак којим се прихвата делимично захтев председника Савета МЗ Доња Шаторња за насипање пута у Доњој Шаторња, на к.п. бр. 2286/5 КО Доња Шаторња, који води од радне задруге према Блазнави и Маслошеву, у јавној својини општине Топола, дужине око 1.500 метара и одобрава рад грађевинске машине – скип на разастирању каменог материјала у трајању до 8 сати, у складу са закљученим уговорима за наведене намене у 2026. години, уколико МЗ Доња Шаторња обезбеди камени материјал за насипање наведеног пута и оверене отпремнице о достављеном каменом материјалу за ове намене, достави ЈКСП „Топола“ ради ангажовања наведене грађевинске механизације.
Двадесета тачка дневног реда- Разматрање захтева председника Савета МЗ Крћевац за поправку дела пута на к.п. бр. 5656 у МЗ Крћевац
Весна Павловић Костић: то је пут у Јокића крају у Крћевцу до пар задњих кућа. Мислим да би требало, ово што су тражили, да дамо преко редовног уговора, 3 камиона камена и рад скипа до 5 сати и ваљка до два сата, да се пут санира да задњих кућа Јокић Далибора и Мићић Невене. 
Пошто дискусије није било, једногласно је донет Закључак којим се прихвата захтев председника Савета МЗ Крћевац за поправку дела пута на к.п. бр. 5656 КО Топола село, у јавној својини општине Топола, дужине око 200 m и одобрава набавка и превоз 54 t (3 камионa/18 t) каменог материјала фракције 0-31,5 mm, ангажовање грађевинске машине – скип на равнању земљалног пута на делу од 50 m и разастирању наведеног каменог материјала у трајању до 5 сати и ангажовање грађ. машине - ваљак на ваљању уграђеног каменог материјала до 2 сата, у складу са закљученим уговорима за наведене намене у 2026. години.
Двадесетпрва тачка дневног реда- Разматрање захтева Манојловић Петра и других грађана из Крћевца за санацију пута за Манојловиће
Весна Павловић Костић: то је макадамски пут за Манојловиће. Они су овај захтев написали крајем прошле године, а тада нисмо имали средства. Ја сам изашла у фебруару. Пут је сада још више пропао. Потребно је 5 камиона камена и ангажовање скипа око три сата.  
Пошто дискусије није било, једногласно је донет Закључак којим се прихвата захтев Манојловић Петра из Крћевца за хитну санацију пута за Манојловиће, на к.п. бр. 299 КО Топола село, у јавној својини општине Топола, дужине око 450 метара и одобрава набавка и превоз 90 тона (5 камионa/18 тона) каменог материјала фракције 0-31,5 mm, ангажовање грађевинске машине – скип на разастирању наведеног каменог материјала у трајању до 3 сата, у складу са закљученим уговорима за наведене намене у 2026. години.
Двадесетдруга тачка дневног реда- Разматрање захтева Тодоровић Дејане из Тополе за финансијску помоћ за плаћање трошкова за ћерку Миу Тодоровић за учешће на јесењем семинару у Истраживачкој станици „Петница“
Јасна Миљковић: има ту простора. То су оне наше редовне позиције за школовање.
Пошто дискусије није било, једногласно је донет Закључак којим се прихвата захтев Тодоровић Дејане из Тополе за финансијску помоћ за учешће Мие Тодоровић на јесењем семинару из психологије у Истраживачку станицу „Петница “ у износу од 19.000,00 динара, који ће се одржати у периоду од 6.-10.11.2026. године.

Двадесеттрећа тачка дневног реда- Разматрање захтева Величковић Лидије из с. Топола за финансијску помоћ за потребе школовања детета
Јасна Миљковић: по предрачуну ћемо уплатити књижари. Иначе, именована је самохрана мајка.
Пошто дискусије није било, једногласно је донето Решење којим се одобравају из буџета општине Топола финансијска средства у нето износу од 20.000,00 динара Величковић Лидији из Тополе, на име финансијске помоћи за школовање детета, Анеђеле Величковић,  ученице шестог разреда ОШ „Карађорђе“ у Тополи. 
Двадесетчетврта тачка дневног реда- Разматрање захтева Андрић Милијане из Јунковца за финансијску помоћ за потребе школовања детета
Јасна Миљковић: овде има више деце. Именована је доставила фискалне рачуне и на њен текући рачун ће бити уплаћена средства.

Пошто дискусије није било, једногласно је донето Решење којим се одобравају из буџета општине Топола финансијска средства у нето износу од 20.000,00 динара Андрић Милијани из Јунковца, на име финансијске помоћи за школовање деце. 
Двадесетпета тачка дневног реда- Разматрање захтева Ивановић Данијеле из Белосавацаза рефундацију трошкова набавке уџбеника за два детета
Јасна Миљковић: и овде су достављени фискални рачуни и среедства ће бити уплаћена на текући рачун.  

Пошто дискусије није било, једногласно је донето Решење којим се одобравају из буџета општине Топола финансијска средства у нето износу од 20.000,00 динара Данијели Ивановић из Белосаваца, на име финансијске помоћи за школовање деце. 
Двадесетшеста тачка дневног реда- Разматрање појединачних финансијских захтева за лечење
Јасна Миљковић: нико од подносиоца захтева није добио једнократну финансијску помоћ од општине у последњих шест месеци. Предлог је да се Јелени Јовановић из Тополе и Милици Ђурић Марковић из Доње Трнаве, пошто је дете у питању одобри 10.000,00 динара, а осталима по 5.000,00 динара.  
После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 10.000,00 динара за лечење, из разлога што су се именовани нашли у стању социјалне потребе:

· Јовановић Јелена из Тополе за лечење и
· Ђурић Марковић Милица из Доње Трнаве за лечење детета.
Једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:
· Јовановић Драгана из Тополе за лечење,

· Илић Драгана из Жабара за лечење,

· Јовановић Рада из Божурње за лечење,

· Милић Милан из Загорице за лечење,

· Рељић Дарко из с. Топола за лечење,

· Секулић Милан из Клоке за лечење, 

· Приљева Зорица из Тополе за лечење,

· Марковић Соња из с. Топола за лечење.

Двадесетседма тачка дневног реда- Разно
Председавајућа: „Путевима Србије“ смо давали сагласност на одрицање од инвеститорских права за рехабилитацију одређених некатегорисаних путева. На списку који смо послали нису се нашла два некатегорисана пута која су у плану да се раде, тако да треба да допунимо постојећи закључак, да бисмо могли „Путевима Србије“ да убацимо и њих на тај списак. То су некатегорисани путеви у Шумама, Новаковића воденица, у дужини од 850 m и у Загорици, у дужини од 50 m“. Такође, потребно је да донесемо још један закључак који се односи на одрицање од инвеститорских права у корист „Путевима Србије“ за рехабилитацију Пута за Ђурић крај у Жабарима.

Пошто дискусије није било, једногласно је донет Закључак о допуни закључка 352-601/2026-05-III од 29.09.2026. године, где се у тачки I додаје се подтачка 28. која гласи: „Некатегорисани пут у Шумама, Новаковића воденица, у дужини од 850m“ и подтачка 29. која гласи: „Некатегорисани пут у Загорици, у дужини од 50 m“.

Такође, једногласно је донет Закључак којим Општина Топола уступа инвеститорска права ЈП „Путеви Србије“ на рехабилитацији општинских и некатегорисаних путева на територији општине Топола и то за пут за Ђурић крај, к.п. бр. 3880 КО Жабаре, у дужини од 350 m, а радови ће се извести према документацији предвиђено чланом 69. Закона о путевима, техничким прописима и стандардима за ову врсту радова.
Председавајућа: Како је Сремчевић конкурисао код Министарства за бригу о селу за куповину куће на селу, утврђено је да постоји зазузеће локалног пута које не омета нормално одвијање саобраћаја и да је потребно да Општинско веће општине Топола да привремену сагласност за заузеће локалног пута како би наведено лице могло да конкурише за куповину куће на селу.
Пошто дискусије није било, једногласно је донет Закључак којим се усваја захтев власника породичне стамбене зграде на кп бр. 2218/1 КО Жабаре и даје се привремена сагласност за заузеће дела локалног пута у јавној својини Општине Топола на кп бр. 3857 КО Жабаре, од стране постојећег дела објекта (терасе са степеништем), а Општина Топола се обавезује да према власнику објекта неће предузимати мере инспекцијског надзора, рушења или уклањања предметног дела објекта, с обзиром на то да исти не омета безбедност саобраћаја, при чему ова сагласност важи као привремени правни основ до коначног регулисања имовинско-правних односа путем препарцелације и отуђења новоформираног дела земљишта из јавне својине; покреће се поступак за трајно регулисање имовинско-правних односа отуђењем дела кп бр. 3857 КО Жабаре варош непосредном погодбом, путем израде Пројекта препарцелације (отцепљења заузетог дела и формирања нове грађевинске парцеле) ради спајања са кп бр. 2218/1 КО Жабаре, а у циљу усклађивања фактичког стања на терену и налаже Одељењу за комуналне делатности, грађевинско-урбанистичке, имовинско-правне и послове евиденције и управљања имовином да: спроведе поступак провере испуњености урбанистичких услова за израду Пројекта препарцелације, након израде Геодетског елабората и Пројекта препарцелације од стране подносиоца захтева као и формирања парцеле у катастру непокретности, упути предлог Скупштини општине Топола ради доношења Одлуке о отуђењу новоформиране грађевинске парцеле из јавне својине, при чему ће трошкове израде Пројекта препарцелације, геодетских радова, као и тржишну вредност отуђеног дела земљишта у потпуности сноси подносилац захтева.

Пошто је исцрпљен дневни ред, седница је закључена у 1015  часова.


Записничар


    ПРЕДСЕДНИК 
 Љиљана Милетић





  
 
      ОПШТИНСКОГ ВЕЋА











Јасна Вуковић
11

